aktiveringsenergi
Store norske leksikon,Realfag,Kjemi,Kjemi
Aktiveringsenergi er den energien som utgangstoffene (reaktantene) må ha for at en kjemisk reaksjon skal kunne skje.
Aktiveringsenergien er energiforskjellen mellom utgangsenergien og energien til det aktiverte kompleks, altså det mest energirike mellomstadiet under reaksjonen.Energien hos reaktantene vil normalt være langt lavere enn aktiveringsenergien, men fordi energien er ujevnt fordelt mellom reaktantene (Maxwell-Boltzmanns fordelingslov), og fordi energien hele tiden utveksles dem imellom, så vil etter en viss tid alle reaktantene kunne ha fått høy nok energi, og reaksjonen vil være avsluttet.Fordi både den gjennomsnittlige energien og energiforskjellene øker med temperaturen, vil høyere temperatur gjøre at flere reaktanter har høyere energi enn aktiveringsenergien. Derfor er det en direkte sammenheng mellom reaksjonshastighet og aktiveringsenergi, som angitt i denne formelen:\(k = Ae^{-E_0/RT}\)Her er k er en karakteristisk konstant for reaksjonen, Ea er aktiveringsenergien, R er gasskonstanten, T er temperaturen og A er en konstant.Aktiveringsenergien kan bestemmes hvis man kjenner farten på reaksjonen ved to temperaturer. En tommelfingerregel sier at farten fordobles når temperaturen stiger 10 K. Det tilsvarer en aktiveringsenergi på ca. 50 kJ/mol.En katalysator øker farten ved å redusere aktiveringsenergien. Les mer i Store norske leksikon kjemisk reaksjon energi